## Priopćenje Ustavnog suda Republike Hrvatske broj: U-VII-1106/1999. od 17. prosinca 1999.

### NN 141/1999 (20.12.1999.), Priopćenje Ustavnog suda Republike Hrvatske broj: U-VII-1106/1999. od 17. prosinca 1999.

# USTAVNI SUD REPUBLIKE HRVATSKE

Ustavni sud Republike Hrvatske u postupku nadzora ustavnosti i
zakonitosti izbora, temeljem članka 125. alineja 7. Ustava
Republike Hrvatske (»Narodne novine«, broj 8/98 - pročišćeni
tekst) i članka 96. stavak 1. Zakona o izborima zastupnika
u Hrvatski državni sabor (»Narodne novine«, broj
116/99), u povodu podneska Hrvatske socijalno liberalne stranke
od 9. prosinca 1999. godine u svezi sa Zaključkom Vlade
Republike Hrvatske klasa: 013-02/99-01/01, urbroj: 5030109-99-1
od 2. prosinca 1999. kojim je odlučeno da u provedbi izbora
Državno ravnateljstvo za državnu upravu i lokalnu samoupravu
popise birača neće dostavljati političkim
strankama, sukladno odredbama Zakona o popisima birača
(»Narodne novine«, broj 19/92), te je naloženo
Županijskim uredima za opću upravu, odnosno Gradskom
uredu za opću upravu Grada Zagreba da omoguće uvid
u popise birača pripadnicima svih političkih stranaka,
na sjednici održanoj 17. prosinca 1999. godine, izdaje sljedeće

## PRIOPĆENJE

I. Državno ravnateljstvo za državnu upravu i lokalnu
samoupravu koje je primilo zahtjev Hrvatske socijalno liberalne
stranke 3. studenoga 1999. godine nije na isti odgovorilo u primjerenom
roku, iako je to bilo dužno učiniti, već je
zatražilo stajalište Vlade Republike Hrvatske koja je
tim povodom donijela na sjednici od 2. prosinca 1999. Zaključak
klasa: 013-02/99-01/01, urbroj: 5030109-99-1.

II. Ustavni sud Republike Hrvatske, nakon izvršenog uvida
u Zaključak Vlade Republike Hrvatske od 2. prosinca 1999.,
utvrdio je da je svim političkim strankama omogućen
uvid u popise birača i to na isti način na koji
je za svakog građanina propisan odredbom iz članka
23. Zakona o popisima birača.

III. Zakon o popisima birača ne sadrži posebne odredbe
o uvidu u popise birača na način da se ti popisi
presnime na računalnu disketu i predaju ovlašteniku.

Budući da je odredbom članka 3. navedenog Zakona
propisano da su popisi birača javne knjige, a odredbom
članka 23. stavak 1. Zakona da svaki građanin ima pravo
pregledati popis birača i tražiti njegovu dopunu ili
ispravak, ovaj Sud utvrđuje da su osporavanim Zaključkom
Vlade političkim strankama zajamčena ista prava
kao i građanima, iako se u samom Zakonu političke stranke
ne navode kao ovlaštenici na pregled popisa birača.
Zaključak Vlade je, s obzirom na odredbu da su popisi birača
javne knjige, sukladan Zakonu o popisu birača.

IV. Temeljem navedenoga Ustavni sud je utvrdio da Zaključak
Vlade Republike Hrvatske od 2. prosinca 1999. godine nije u nesuglasju
sa Zakonom o popisima birača.

V. Ovo priopćenje objavit će se u »Narodnim novinama«.

Temeljem odredbe članka 86. Ustavnog zakona o Ustavnom
sudu Republike Hrvatske (»Narodne novine«, broj 99/99)
Ustavni sud Republike Hrvatske obavješćuje o tome javnost
putem sredstava javnog priopćavanja.

Odluka o objavi ovog priopćenja temelji se na odredbi članka
28. Ustavnog zakona o Ustavnom sudu Republike Hrvatske.

Broj: U-VII-1106/1999
Zagreb, 17. prosinca 1999.

USTAVNI SUD REPUBLIKE HRVATSKE

Predsjednik **dr. sc. Smiljko Sokol,** v. r.

Ostalo, NN 141/1999-2151